קווין קוסטנר

קווין מייקל קוסטנר (באנגלית: Kevin Michael Costner; נולד ב-18 בינואר 1955) הוא שחקן קולנוע וטלוויזיה, מוזיקאי, במאי ומפיק קולנוע אמריקאי, זוכה שני פרסי אוסקר על בימוי והפקה של סרטו "רוקד עם זאבים", והיה מועמד גם על משחק בסרט זה. כשחקן טלוויזיה הוא זוכה פרס אמי, פרס גלובוס הזהב ופרס גילדת שחקני המסך על משחקו במיני סדרה "האטפילד ומקוי". קווין קוסטנר נולד בלינווד, קליפורניה שבארצות הברית. בנם השלישי של ביל קוסטנר, חשמלאי, ושל שרון ריי (לבית טדריק), עובדת סוציאלית. אחיו הבכור דן נולד ב-1950, ואח נוסף מת בלידה ב-1953. עבודת האב אילצה את המשפחה להחליף מקום מגורים באופן תדיר, ולכן קוסטנר נאלץ לעבור לבית ספר חדש מדי פעם. כנער הוא שר במקהלת הכנסייה הבפטיסטית, כתב שירה, והשתתף בחוגי כתיבה. בגיל 18 פיתח תחביב של שיט נהרות ובנה בעצמו סירת קאנו למטרה זו. בשנת 1973 התקבל למגמת מנהל עסקים באוניברסיטת המדינה של קליפורניה בפולרטון. בתקופה הלימודים קוסטנר החליט לקחת שיעורי משחק, והתמיד בכך חמישה ימים בשבוע. ב-1978 סיים תואר שני בשיווק והתחתן עם חברתו ללימודים סינדי סילבה. עם סיום הלימודים החל קוסטנר לעבוד בשיווק, אך פגישה מקרית עם שחקן הקולנוע ריצ'רד ברטון בטיסה למקסיקו שינתה את חייו. ברטון יעץ לו לעזוב הכול ולהתרכז במשחק, אם זהו הדבר שבו הוא באמת מעוניין. קוסטנר התפטר מעבודתו ועבר להוליווד. הוא עסק בעבודות מזדמנות: נהג משאית, עבד על ספינת דיג ושימש כמדריך באוטובוס לתיירים אל בתיהם של כוכבי הוליווד, עד שלבסוף הצליח להתקבל כשחקן בסרט. סרטו הראשון היה סרט פורנו רך שעליו התחרט אחר כך (במיוחד אחרי שהסרט יצא לאור לאקרנים שוב בשנת 1986 כשקוסטנר כבר היה מפורסם). הוא נשבע כי לא יעבוד שוב כשחקן אם זה יהיה סוג העבודה שיקבל. הוא לא שיחק במשך שש שנים, כשהוא מחכה לפריצה הגדולה. זו באה בסרט "החברים של אלכס" (1983). קוסטנר שיחק בסרט את אלכס, שלהלוויתו, לאחר שהתאבד, מגיעים שאר השחקנים. אומנם הקטעים שבהם שיחק קוצצו לבסוף מהסרט (למעט הופעה קצרצרה כגווייה בתחילת הסרט), אך הבמאי לורנס קסדן זכר אותו כשהחליט לביים את הסרט "סילברדו" (1985) והזמין אותו והקריירה שלו המריאה. סרטיו הבולטים בשנות השמונים היו "הבלתי משוחדים" ו"שדה החלומות". הצלחתו הגדולה ביותר הייתה בשנת 1990 בסרט "רוקד עם זאבים". קווין קוסטנר היה המפיק, הבמאי והשחקן הראשי בסרט שעסק ביחסים הטעונים בין האדם הלבן לאינדיאנים במחצית השנייה של המאה ה-19. הסרט זכה להצלחה קופתית וגרף שבעה פרסי אוסקר, ביניהם לסרט הטוב ביותר ולבימוי. ב-1991 גלם קוסטנר את דמותו של רובין הוד בסרט שובר קופות "רובין הוד נסיך הגנבים". הסרט הפך להצלחה מסחררת ונחשב לאחד הסרטים הרווחיים של אותה שנה. מאז לא הצליח קוסטנר לשחזר את ההצלחה ומלבד הסרט "שומר הראש", נכשלו רוב הסרטים ששיחק בהם, הסרט "עולם המים", לדוגמה, בקושי כיסה את תקציבו (175 מיליון דולר). הקריירה של קוסטנר התחדשה שוב בשנת 2000 עם השתתפותו בסרט "13 ימים". ב-2003, הוא ביים וכיכב בסרט "שטח פתוח". הסרט זכה לביקורות טובות. קוסטנר כיכב בסרטים "המגן" ו"מיסטר ברוקס", כאשר באחרון הוא שיחק רוצח סדרתי. ב-2012 השתתף במיני סדרה "האטפילד ומקוי" של ערוץ ההיסטוריה. הסדרה עוסקת בסכסוך האטפילד ומקוי, סכסוך המשפחות המפורסם ביותר בתולדות ארצות הברית, בו נרצחו לפחות 12 אנשים משתי המשפחות בשנים 1863–1891. קוסטנר גילם את ראש משפחת האטפילד, ויליאם אנדרסון הטפילד, לצדו של ביל פקסטון שגילם את ראש משפחת מקוי, רנדולף מקוי. על תפקידו זה זכה קוסטנר בפרס אמי, בפרס גלובוס הזהב ובפרס גילדת שחקני המסך לשחקן ראשי במיני-סדרה או סרט. בשנת 2016 שיחק בסרט הדרמה "מאחורי המספרים" שמבוסס על ספרה של מרגוט לי שטרלי, לצידן של השחקניות טראג'י פ. הנסון, ג'אנל מונה ואוקטביה ספנסר. בשנת 2017 שיחק בסרט הדרמה הביוגרפי של אהרן סורקין "המשחק הגדול", בתפקיד אביה של מולי, בגילומה של ג'סיקה צ'סטיין. בשנת 2018 החל לככב בסדרת הטלוויזיה "ילוסטון" שהופקה על ידי רשת הטלוויזיה Paramount Network ויצרו אותה התסריטאי טיילור שרידן והמפיק ג'ון לינסון. קוסטנר מגלם את ג'ון דאטון, פטריארך ממשפחת דאטון בעלת המיליונים ובעלת "חוות ילוסטון דאטון", החווה הכי גדולה בארצות הברית הממוקמת במונטנה. קוסטנר נמנה כחלק ממפיקי הסדרה, בעוד משחקים בה לוק גריימס, וס בנטלי וקול האוזר. לקוסטנר שלושה ילדים מאשתו הראשונה סינדי סילבה שהיה נשוי לה בשנים 1978–1994. לו גם ילד ממערכת יחסים קצרה שקיים עם שדרנית הטלוויזיה ברידג'יט רוני. ב-1996 חי במשותף עם אל מקפירסון. בספטמבר 2004 נישא למעצבת תיקי היד כריסטין באומגרטנר הצעירה ממנו ב-20 שנה, ולהם שלושה ילדים משותפים. במאי 2023 הודיעו הזוג על תהליך גרושין. קווין קוסטנר, במסד הנתונים הקולנועיים IMDb (באנגלית) קווין קוסטנר, באתר "אידיבי", מאגר הידע העברי לקולנוע ישראלי ועולמי קווין קוסטנר, באתר AllMovie (באנגלית) קווין קוסטנר, באתר Rotten Tomatoes (באנגלית) קווין קוסטנר, באתר Box Office Mojo (באנגלית) קווין קוסטנר, באתר Metacritic (באנגלית) קווין קוסטנר, במסד הנתונים הקולנועיים KinoPoisk (ברוסית) קווין קוסטנר, באתר MusicBrainz (באנגלית) קווין קוסטנר, באתר Discogs (באנגלית) קווין קוסטנר, באתר Songkick (באנגלית) קווין קוסטנר, באתר Genius קווין קוסטנר, באתר בילבורד (באנגלית) קווין קוסטנר, באתר "סרט" קווין קוסטנר, באתר אנציקלופדיה בריטניקה (באנגלית) קווין קוסטנר באתר "סרטים" רון מיברג, ‏קווין כוסברה, באתר מעריב אונליין, 11 באוגוסט 2014(הקישור אינו פעיל) אבישי מתיה, ‏גיבור הוליוודי: קווין קוסטנר חוגג 60 שנות פעילות, באתר מעריב אונליין, 18 בינואר 2015 דורון פרידמן, "אני לא צריך עוד דרמה": קווין קוסטנר מסביר מה גרם להחלטה, באתר ישראל היום, 25 ביוני 2024 דורון פרידמן, לאחר שעזב את "ילוסטון": קווין קוסטנר סופג מכה קשה, באתר ישראל היום, 11 ביולי 2024